مصطفى أزموري (إسطيبانيكو)

مصطفى ازموري (1501 - 1539)، و المعروف ب السمية ديال "اسطيبانيكو" (ستيڤن الصغير) كان مكتشف مغربي من ازمور، خدّام عند الصبنيول، اللي ولا المكتشف الافريقي اللول ديال امريكا الشمالية. تقال عليه بيلا "هو الراجل الافريقي العضيم ف امريكا. " معروف ب السميات ديال "اسطيبان دي دورانطيس" (Esteban de Dorantes)، اسطيبانيكو، و اسطيبان الموري. تباع ل واحد النبيل صبنيولي ف 1521، و مشا ف 1527 ف الرحلة الاستكشافية الصبنيولية ديال نارڤايز باش ياسس مستعمرة ف "لا فلوريدا"، اللي ف داك الوقت كانت مكونة من فلوريدا ديال دابا، و الاراضي اللي ما تكتاشفوش ف الشمال و الغرب. السميات ديالو. مصطفى ازموري تسجل ف التاريخ ب بزاف ديال السميات ف اللغات البرطقيزية، الصبنيولية، النݣليزية، و العربية. السميات اللي شايعين بزاف هما "اسطيبانيكو"، "ستيڤن الكحل"، "اسطيبان"، "اسطيبان الموري"، و "ستيڤن (دي) دورانطيس" على ود المالك ديالو اندريس دورانطيس. السمية ديال "اسطيبانيكو" هي تصغير ديال "اسطيبان" على حساب القواعد ديال التصغير ف اللغة الصبنيولية، و اللي الصبنيول كيخدموه فاش كيعيطو على دري صغير ولا على عبد. السيرة ديالو. الطفولة و الشباب. مصطفى ازموري تباع مع العبيد ف 1522 ف المدينة ديال ازمور اللي ف داك الوقت كانت تحت الحكم ديال البرطقيز. شراه اندريس دورانطيس دي كارّانزا، من الطبقة ديال النبلاء ف الصبنيول. بلا شك، غادي يكون تربى على الاسلام، بلحاق حيتاش صبانيا ما كانتش كاتسمح ل الناس اللي ماشي كاطوليكيين يسافرو ل العالم الجديد، بزاف ديال المؤرخين كيقولو بيلا مصطفى ازموري عتانق المسيحية باش يشارك ف الرحلة، و السمية ديال "اسطيبان" تقدر تكون دليل على هاد الكلام. المسالة ديال واش بقا مسلم ف السر ولا لا ما يمكنش ليها تتعرف من السجلات التاريخية. الرحلة الاستكشافية ديال نارڤايز. الرحلة الاستكشافية اللي قادها الاديلانطادو (المحافض) الجديد ديال "لا فلوريدا" خرجات من كوبا ف فبراير 1528 باش تمشي ل الجزيرة ديال لاس پالماس حدا طامپيكو، المكسيك. الهدف ديال هاد الرحلة كان هو التاسيس ديال جوج مستعمرات. العواصف و الارياح القويين جعلو الاسطول يتّاجه ل الضفة الغربية ديال فلوريدا. الرحلة وقفات ف المنطقة اللي هي دابا سان پيترسبورݣ، فلوريدا. الرحالة نارڤايز (اللي تسمات عليه الرحلة) امر 100 د الرجال و 10 د النسا يتّاجهو ل الشمال و يقلّبو على واحد المرصى كبيرة اللي الپيلوط كان اكد ليهم الوجود ديالها. قاد 300 راجل ب 42 عود حتى هو ف الاتجاه ديال الشمال باش يعاودو يتلاقاو الاخرين ف المرصى الكبيرة. المشكلة هو ما كانت كاينة حتى مرصى كبيرة، و نارڤايز ما عمرو عاود شاف الرجال ديالو. ملي تمشّاو 500 كيلومتر تقريباً، بداو كيبنبو باطويات باش يمشيو ل الغرب و يوصلو ل پانوكو و ل الواد ديال لاس پالماس. ف الطريق، واحد العاصفة قوية غرّقاتهم ملي كانو حدا الجزيرة ديال ݣالڤسطون، طيكساس. تقريباً 80 واحد نجا من هاد العاصفة ملي دّاهم البحر ل الضفة ديال الجزيرة د ݣالڤسطون. مور 1529، مصطفى ازموري و جوج ديال الناجين اخرين ولاو عبيد عند الهنود الكواهويلتيك. و ف 1532، تجمع معاهم الناجي الرابع، اللي هو كابيسا دي باكا. الرجال ب ربعة بيهم (كابيسا دي باكا، اندريس دورانطيس دي كارانزا، الونسو ديل كاسطييّو مالدونادو، و مصطفى ازموري) هربو من العبودية ف 1534 و سافرو ف الغرب ديال طيكساس و الشمال ديال المكسيك. كانو هما اول اوروپيين و اول افريقي وصلو ل الغرب الميريكاني. ملي تمشاو كتر من 3000 كيلومتر، وصلو ل واحد المستوطنة صبنيولية ف سينالوا و موراها سافرو ل مكسيكو سيتي، 1600 كيلومتر ل الجنوب. ما كناش غادين نعرفو بزاف على مصطفى ازموري لو ما كانش الكتاب ديال كابيسا دي باكا (واحد من الرجال الناجين) اللي كيهضر فيه على رحلة النجاة ديال 8 سنين و اللي عنونو ب "العلاقة" (La Relación). هاد الكتاب هو الكتاب اللول اللي كيوصف شمال امريكا ب الناس ديالها، الحياة البرية اللي فيها، الفونة، و الفلورة ديالها. ف هاد الكتاب، كابيسا دي باكا سمّا مصطفى ازموري ب "الكحل" و قال عليه بيلا كان ديما ف المقدمة حيتاش كان هو افضل واحد كيعرف يهضر مع الهنود مزيان. الموت ديالو. تلت سنين من بعد، مصطفى ازموري ولّى هو الݣيد الرسمي ديال نايب الملك ديال صبانيا الجديدة (المكسيك) ف 1539 باش يرجعو ل الجنوب الغربي ب القيادة ديال فراي ماركوس دي نيزا. الهدف ديالهم كان هو يلقاو "لمدون السبعة ديال سيبولا" اللي كانو مدكورين ف الاساطير. مصطفى كان ديما ف المقدمة و كان كيتواصل مع الفريق غير ب الرموز اللي كان كيخلّي من وراه. الرمز اللي كيصيفط وراه كيكون على الشكل ديال صليب اللي الحجم ديالو كيعبر على الحجم ديال التروة اللي مصطفى كان كيلقى. واحد النهار، دي نيزا (القايد ديال الرحلة) لقى واحد الصليب طويل قد بنادم، الشي اللي جعلو يتحمس. مصطفى، على ما كيبان، كان وصل ل الڤيلاج الاشيوي ديال هاويكوه (ف نيو مكسيكو ديال دابا). القصص ديال اللقاء مابين مصطفى و هاد الڤيلاج كاملين مبنيين على اساطير، و حتى واحد ما عارف ب الضبط شنو وقع. دي نيزا كيقول بيلا وصل ليه الخبار بلي الناس ديال الڤيلاج قتلو مصطفى، و ملي سمع هادشي هرب من الطريق اللي جا منها و رجع ل صبانيا الجديدة. ما كاين حتى تاكيد على السبب ولا الطريقة اللي مات بيها مصطفى ازموري. القصص كاملين مبنيين على اساطير ولا على توقعات. كاين اللي كيقول بيلا الناس ديال الڤيلاج قتلوه حيتاش طلب ليهم الفيروز و النسا. و كاين اللي كيقول بيلا قتلوه حيتاش كان كيشبه ل السحّار القبيح "شايكوانا" اللي كاين ف الديانة الزونية. خوان فرانسيسكو ماورا كيقول بيلا الناس ديال الڤيلاج ما قتلوهش، سينو صيفطو الخبار ديال الموت ديالو باش يقدرو يحرروه من العبودية. و كاينة اساطير اللي كاتقول بيلا الوجه التمتيلي ديال السحّار "شايكوانا" ف الديانة الزونية ديال دابا مبني على المضهر ديال مصطفى ازموري.